**lumea, de fapt**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

domnule taximetrist oprește-mă te rog

pe marginea prăpastiei,

pe la sfârșit de an,

vreau să văd cum e pe fundul gropii,

acolo

unde mai nimeni nu se uită niciodată

du-mă în treacăt pe la azilul de noapte,

pe la casele de bătrâni și orfani,

pe la casele de nebuni,

prin ghetourile umilinței,

du-mă până la sfârșitul lumii

și înapoi

lasă-mă puțin la colțul străzii unde își

amanetează oamenii sufletul

și trupul

să văd dacă Dumnezeu se vede la fel

de frumos

și dacă aerul încă nu e impozitat

sunt și acolo oameni pesemne care iubesc,

le e foame

și chiar mai plâng câteodată

domnule taximetrist, du-mă

pe marginea prăpastiei în fiecare an

să mă uit în ochii lui Dumnezeu

să-mi spună și mie

cum e lumea,

de fapt